“สุกี้ตี๋น้อย” กางแผนซินเนอร์ยี่ JMART ลั่นยอดขายปี 65 ทะลัก 4 พันลบ.
“สุกี้ตี๋น้อย” คาดยอดขายปี 65 พุ่งเฉียด 4,000 ล้านบาท แย้มแผนซินเนอร์ยี่กลุ่ม JMART เดินหน้าแล้ว เตรียมจัดทัพขยายสาขาอีกมากกว่า 12 แห่งในปี 66 พร้อมรับดีมานด์ล้นในต่างจังหวัด
“สุกี้ตี๋น้อย” คาดยอดขายปี 65 พุ่งเฉียด 4,000 ล้านบาท แย้มแผนซินเนอร์ยี่กลุ่ม JMART เดินหน้าแล้ว เตรียมจัดทัพขยายสาขาอีกมากกว่า 12 แห่งในปี 66 พร้อมรับดีมานด์ล้นในต่างจังหวัด
2 ธ.ค. 2565

นางสาวนัทธมน พิศาลกิจวนิช กรรมการผู้จัดการ บริษัท บี เอ็น เอ็น เรสเตอรองท์ กรุ๊ป จำกัด เจ้าของแบรนด์ “สุกี้ตี๋น้อย” เปิดเผยว่า เป็นเรื่องที่น่ายินดีอย่างมาก ที่ได้ปิดดีลความร่วมมือกับ บริษัท เจ มาร์ท จำกัด (มหาชน) หรือ JMART และได้เริ่มเดินหน้าแผนงานต่างๆ ที่วางไว้ ภายใต้การสนับสนุนและร่วมมืออย่างดียิ่งกับทางทีมผู้บริหารเจมาร์ท และกลุ่มบริษัทในเครือ โดยจะได้เห็นความคืบหน้าการ Synergy ร่วมกันทันทีในปี 2566 เพื่อสร้างโอกาสทางธุรกิจ และเติบโตในอนาคต
โดยปัจจุบันอยู่ในธุรกิจอาหารมาแล้ว 5 ปี มีแบรนด์สุกี้ตี๋น้อยจำนวน 42 สาขา จากปี 2564 มี 36 สาขา อยู่ในพื้นที่กรุงเทพมหานคร และปริมณฑล มุ่งเน้นการตอบโจทย์ผู้บริโภคที่ชื่นชอบสุกี้บุฟเฟ่ต์ ด้วยอาหารที่มีคุณภาพ รสชาติถูกปาก และราคาคุ้มค่า โดยปัจจุบันสุกี้ตี๋น้อยมีราคา 219 บาทต่อราย วางกลยุทธ์การตลาดที่สามารถครองใจผู้บริโภคจนสามารถสร้างยอดขายกว่า 1,500 ล้านบาทในสิ้นปี 2564 ที่ผ่านมา และในปี 2565 นี้ มั่นใจว่าจะสามารถสร้างการเติบโตรับสถานการณ์โควิดผ่อนคลาย บรรยากาศการรับประทานอาหารในร้านของผู้บริโภคกลับมาคึกคัก สนับสนุนยอดขายปีนี้พุ่งเฉียด 4,000 ล้านบาท
สำหรับเป้าหมายในปี 2566 บริษัทฯ จะไม่ใช่แค่เดิน แต่เราจะเริ่มวิ่ง ด้วยการมีพันธมิตรที่แข็งแกร่งมาร่วมผนึกกำลัง โดยตั้งเป้าเรื่องสาขาใหม่ในปีหน้าวางแผนจะเปิดเพิ่มไม่ต่ำกว่า 12 สาขา และจะบุกตลาดต่างจังหวัดเป็นครั้งแรก ในอนาคตยังมองตลาดประเทศเพื่อนบ้านที่จะขยายไปได้อีก เพราะหากเรามีระบบที่ดี มีการนำเทคโนโลยีมาสนับสนุน การจะได้เห็นสุกี้ตี๋น้อยราว 100 สาขา ในอีก 5 ปีจากนี้ มองว่าก็ไม่ใช่เรื่องยาก แต่ต้องเป็นการเติบโตอย่างมีคุณภาพด้วยเช่นกัน คุณภาพในที่นี้หมายถึง คุณภาพของอาหาร บริการ รสชาติ และผลประกอบการ ที่จะไปพร้อมๆ กัน และจะนำบริษัทฯ เข้ามาระดมทุนในตลาดหลักทรัพย์ในอีก 2-3 ปีจากนี้ เป็นอีก Chapter การเติบโตของเราที่ยั่งยืน”
โดยล่าสุด บี เอ็น เอ็น เรสเตอรองท์ กรุ๊ป ได้ปิดดีลกับ JMART อย่างเป็นทางการเรียบร้อยแล้ว โดย JMART เข้ามาถือหุ้นสัดส่วน 30% คิดเป็นเงินลงทุน 1,200 ล้านบาท สนับสนุนให้สุกี้ตี๋น้อย มีมูลค่าบริษัทราว 4,000 ล้านบาท